*1. számú melléklet*

 *Mikepércs Önkormányzat képviselő-testületének a temetőkről és a temetkezésekről szóló 6/2010. (II.01.) számú rendeletéhez (tovább: R.)*

**A temető üzemeltetéséről és üzemeltetésének rendjéről szóló szabályzat**

A R. 12. § (8) bekezdésében meghatározottakra figyelemmel a képviselő-testület a temető üzemeltetésének és az üzemeltetés rendjének szabályairól és az ezekkel kapcsolatos eljárási rendről az alábbi szabályzatot hozza

**I. A szabályzat hatálya**

1.) A szabályzat hatálya kiterjed a R. 1. § (1) bekezdésben meghatározott, önálló helyrajzi számmal bíró temetőrészek közül az alábbiakra terjed ki:

1. Mikepércs Község Önkormányzat tulajdonában lévő mikepércsi 866/1. hrsz-ú (ravatalozó és a tartaléktemető területe),
2. a Református Egyházközség tulajdonában, de Mikepércs Község Önkormányzat kezelésében és üzemeltetésében lévő mikepércsi 864. hrsz-ú,
3. a Római Katolikus Egyház tulajdonában, de Mikepércs Község Önkormányzat kezelésében és üzemeltetésében lévő mikepércsi 862/1. hrsz-ú

köztemetőkre (tovább: temető).

2.) A szabályzat személyi hatálya a R. 1. § (2) bekezdésében meghatározottakra terjed ki.

**II. A temető területének igénybevétele**

3.) A temető területén bármilyen kegyeleti tevékenységet csak úgy lehet gyakorolni, hogy az megfeleljen a vonatkozó magasabb szintű jogszabályok, a R. és a jelen szabályzat előírásainak.

4.) A temető területén kegyeleti tevékenységet végezni a hét minden napján lehet, úgy hogy figyelemmel kell lenni a R. 12. § (2) bekezdésében meghatározott nyitvatartási időtartamra. Ezen időtartamon kívül a temetőben csak azon önkormányzati munkavállalók tartózkodhatnak, akik munkavégzés okán vannak a temető területén, illetőleg azon személyek tartózkodhatnak, akik a Polgármesteri Hivatal által kiadott engedéllyel rendelkeznek.

5.) A 4.) pontban meghatározott tilalom vonatkozik a temetőben temetési szolgáltatást végző szervezetekre is.

6.) A temetőben vállalkozási tevékenységet folytató személy, szervezet csak a Polgármesteri Hivatal engedélyével, vagy hozzájárulásával végezheti tevékenységét, amelynek rendjét a R. 2. számú melléklete szabályozza.

7.) A temető területére gépjárművel behajtani tilos, kivéve:

1. halottszállító gépjárműnek, feladatával összefüggésben;
2. temetkezési szolgáltató gépjárművével, temetkezési szolgáltatás nyújtásával összefüggésben;
3. szervezett, vagy szerződés szerinti tevékenység során végzett hulladék összegyűjtési- és elszállítási tevékenységet végző gépjárművel;
4. külön engedéllyel rendelkező vállalkozó, gazdasági szervezet, az engedélyben meghatározott gépjárművel;
5. külön engedéllyel rendelkező magánszemély, az engedélyben meghatározott gépjárművel;
6. önkormányzati gépjárművel feladatellátás esetén;
7. mentő, tűzoltóság és rendőrség gépjárműveivel szolgálatteljesítés, illetőleg feladatellátás vonatkozásában;
8. ha a gépjármű tulajdonos, vagy üzembentartó megvásárolja a „Rendszeres Behajtási Engedély”-t.

8.) A 7.) d) pontban meghatározott vállalkozó vállalkozási tevékenységének elvégzése során, csak akkor hajthat le a temetői útról, ha az a munkavégzése szempontjából elengedhetetlenül szükséges és nem okoz kárt sírokban, a növényzetben, illetve olyan eszközökben, amelyek a temető területén elhelyezésre kerültek.

9.) A 7.) b) és d) pontokban meghatározott esetekben a temetkezési szolgáltató és a vállalkozó köteles 3 nappal a tevékenység végzésének napját megelőzően bejelenteni, hogy be kíván hajtani gépjárművel a R. 1. § (1) bekezdésében meghatározott területre. A behajtási kérelemben meg kell határozni az alábbiakat:

1. a behajtás oka, célja;
2. ha a behajtás oka temetés, akkor az elhunyt neve, születési ideje, helye;
3. a behajtás napját és kezdő időpontja;
4. a terület elhagyásának várható időpontja;
5. a helyszínen lévő személyek közül a munka irányítója, telefonszáma;
6. a behajtási kérelmet benyújtó szervezet felelős személye, telefonszáma.

10.) A 7.) b) és d) pontokban meghatározott szervezetek a 9.) pontban meghatározott kérelemhez 3.000.- Ft eljárási díjat kötelesek megfizetni. A megfizetés történhet a Polgármesteri Hivatal pénztárába, vagy banki átutalással az önkormányzat költségvetési számlájára. A kérelemhez mellékelni kell a befizetést vagy az átutalást igazoló dokumentumot, illetőleg a R. 2. számú melléklet 12. pontjában meghatározott dokumentumot.

11.) Magánszemély eseti behajtási engedélyért akkor fordulhat a Polgármesteri Hivatalhoz:

1. ha a kérelmező mozgásában korlátozott, vagy mozgásában korlátozott személyt kíván szállítani;
2. ha olyan idős embert kíván szállítani, akinek túlzott terhet jelent a hosszú távú gyaloglás;
3. ha olyan és annyi kegyeleti célú eszközt, tárgyat kíván a sírhelyhez beszállítani, amelyet kézi erővel behordani nem lehet, vagy túlzott erőfeszítést is időtartamot igényel.

12.) A 11.) pontban meghatározott esetben, a kérelemben meg kell jelölni:

1. a behajtási kérelem benyújtásának okát, hogy a 11.) pontban felsorolt esetek közül melyik okból kifolyólag kéri a behajtást;
2. ha a 11.) a)-b) pontra hivatkozik, a személy megnevezését, és a kérelem indokolását;
3. a behajtás napját;
4. a gépjármű típusát és rendszámát.

13.) a 12.) pontban meghatározott kérelemhez mellékelni kell azt az alátámasztó dokumentumot, amely a mozgásában korlátozott személy állapotát igazolja.

14.) Bárki „Rendszeres Behajtási Engedély”-t igényelhet a Polgármesteri hivataltól félévre, vagy teljes évre. Az engedély kiadásának feltétele, hogy megfizesse az alábbi díjakat:

1. féléves engedély esetén: 30.000.- Ft;
2. éves engedély esetén: 50.000.- Ft.

15.) A 14.) pontban meghatározott kérelmet a polgármesternek címezve, a Polgármesteri Hivatalba kell benyújtani úgy, hogy el kell látni 3.000.- Ft eljárási díj, 10.) pont szerinti megfizetést igazoló dokumentummal. A kérelemben fel kell tüntetni az engedélyben szerepeltetni kívánt gépkocsi típusát, rendszámát, a tulajdonos vagy üzembe tartó nevét.

**III. Temető üzemeltetése**

16.) A temető üzemeltetésével, a rend fenntartásával, az üzemeltetői nyilatkozatokkal és hozzájárulásokkal kapcsolatos hatásköröket a polgármester gyakorolja úgy, hogy a döntések meghozatalával kapcsolatos eljárást a Polgármesteri Hivatal végzi.

17.) A döntések végrehajtását és a végrehajtással kapcsolatos feladatokat a Polgármesteri Hivatal végzi. Az ellenőrzéseket az önkormányzat jegyzője folytatja le.

18.) Az eltemettetőknek a temetési helyeket a Polgármesteri Hivatal munkatársai jelölik a R.-ben meghatározottak szerint. A kijelölt sírhelyet a Polgármesteri Hivatal munkatársa jelzéssel látja el, amelyen feltünteti az elhunyt nevét és a temetés időpontját. Ezen túl munkalapot állít ki a temetési helyről, amely egy példányát átadja az eltemettetőnek, egy példányát megküldi az eltemettető által megjelölt temetkezési szolgáltatónak.

19.) Az eltemettető a temetési hely kijelölését megelőzően köteles – formanyomtatványon rendszeresített – nyilatkozatot kiállítani arról, hogy mely temetkezési szolgáltatóval végezteti az elhunyt eltemettetését.

20.) A kijelölt temetési helyektől eltérni nem lehet. A más helyre történő eltemetés esetén felmerülő bármilyen költség azt terheli, aki a hibát elkövette. Nem kijelölt helyre történő temetés szabálysértésnek minősül, amely esetén a Polgármesteri Hivatal szabálysértési eljárást folytat le és a R. 14. §-ában meghatározott szankciót alkalmazhatja.

**IV. Záró rendelkezés**

21. A kérelmekhez benyújtandó mellékletek hiányának vonatkozásában elektronikus úton, vagy telefax útján történő hiánypótlásra kerül sor. A hiánypótlás a benyújtás, vagy a benyújtást követő napon kerül sor. A hiánypótlás nem teljesítése esetén a kérelmet el kell utasítani.

22.) Amennyiben engedély nélkül végez bárki engedélyhez kötött tevékenységet, szabálysértést követ el. Ha az engedély megtagadásának oka a R.-ben meghatározott eljárási díjak meg nem fizetése volt és a kérelmező mégis elvégzi a kérelmezett tevékenységet, a Polgármesteri Hivatal a díjakat beszedését adók módjára hajtja végre.

22.) A jelen szabályzat a R. és a R. 2. számú mellékletében meghatározott szabályokkal összhangban, azokra figyelemmel alkalmazandó.

Mikepércs, 2010. február 01.

**Tímár Zoltán sk. Dr. Dászkál Tibor Ákos sk.**

 polgármester jegyző

 P.H.